钦定古今图书集成/明伦汇编/官常典/第121卷 > 孔承恭
## 钦定古今图书集成/明伦汇编/官常典/第121卷 > 孔承恭

按《兖州府志》：“承恭，字光祖，戡五世孙也。由戡至其父
庄，皆登进士第。以门荫授秘书省正字，历温、安丰二
县主簿。时王审琦节制寿春，以承恭名家子，奏摄节
度推官。入为大理寺丞，出监西京酒曲，岁增课六千
万。迁大理正，谳狱平允。擢库部员外郎，判大理少卿事，迁屯田、兵部二郎中，同考校京朝官课第。端拱三”
年，以为太常少卿，诏与徐元刊正道书。俄以疾求解
官，且言“早游嵩、少间，乐其风土，愿卜居焉。”上召见，哀
其羸瘠，出御药赐之，授将作监致仕，以其子玢同学
究出身，为登封县尉，俾就禄养，未果行而卒，年六十
二。承恭少疏纵，及长，能折节自励，尤奉佛，多疏食，所
得俸禄，大半以饭僧，人多言其迂阔云。